**NOTA DE FUNDAMENTARE**

**la proiectul Ordinului ministrului finanțelor cu privire la aprobarea**

**Regulilor de profilare a stațiilor de lucru pentru angajații din sectorul public**

|  |
| --- |
| **1. Denumirea sau numele autorului și, după caz, a/al participanților la elaborarea proiectului actului normativ** |
| Proiectul Ordinului ministrului finanțelor cu privire la aprobarea Regulilor de profilare a stațiilor de lucru pentru angajații din sectorul public a fost elaborat de către Ministerul Finanțelor, cu suportul Agenției Achiziții Publice și al Instituției publice „Agenția de Guvernare Electronică”. |
| **2. Condițiile ce au impus elaborarea proiectului actului normativ** |
| 2.1. Temeiul legal sau, după caz, sursa proiectului actului normativ  Proiectul a fost elaborat în vederea executării prevederilor pct. 2 sbp. 4) din Hotărârea Guvernului nr. 544/2019 cu privire la unele măsuri de organizare a procesului de achiziții în domeniul tehnologiei informației și comunicațiilor.  Astfel, potrivit normei menționate, în scopul aplicării uniforme a prevederilor Metodologiei de coordonare a achizițiilor în domeniul tehnologiei informației și comunicațiilor, aprobată prin Hotărârea Guvernului nr. 544/2019, Ministerul Finanțelor în comun cu Agenția Achiziții Publice și Instituția publică „Agenția de Guvernare Electronică” urmează să asigure profilarea stațiilor de lucru pentru angajații din sectorul public, prin identificarea și standardizarea cerințelor tehnice și configurărilor de bază pentru echipamentele periferice, licențele software etc., conform rolurilor și specificului de activitate și necesitate a categoriilor de angajați din sectorul public.  Din considerentul că prin prisma prevederilor Legii nr. 100/2017 cu privire la actele normative proiectul de Ordin se încadrează în categoria actelor normative, reieșind din faptul că Agenția Achiziții Publice și Instituția publică „Agenția de Guvernare Electronică” nu se încadrează în categoria autorităților administrației publice centrale de specialitate și autoritățile publice autonome cu drept de emitere sau aprobare a actelor normative, proiectul de Ordin urmează a fi aprobat de către ministrul finanțelor. |
| **2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative** |
| Prezentul proiect este elaborat în vederea identificării și standardizării cerințelor tehnice pentru achiziționarea echipamentelor TIC destinate angajaților din sectorul public, în funcție de atribuțiile lor de serviciu și procesele de lucru pe care trebuie să le îndeplinească. Astfel, se urmărește identificarea categoriilor de angajați pentru care vor fi alese echipamentele TIC, ținând cont de nevoile specifice ale fiecărui rol, pentru a asigura că acestea sunt adecvate activităților și sarcinilor lor zilnice. Această abordare va permite achiziționarea unor stații de lucru și echipamente periferice care să răspundă optim cerințelor de performanță, eficiență și compatibilitate cu procesele de lucru, în timp ce va contribui și la standardizarea echipamentelor și licențelor software necesare. În acest fel, se va asigura că fiecare angajat dispune de echipamentele și tehnologiile necesare pentru a-și îndeplini sarcinile într-un mod eficient, iar procesele de lucru vor fi acoperite corespunzător.  Astfel, în momentul actual, autoritățile contractante nu dispun de anumite configurații minime ale stațiilor de lucru, cerințe tehnice minime ale echipamentelor periferice sau standarde ale soluțiilor software, ceea ce face dificilă identificarea cerințelor și configurărilor oportune pentru achiziționare, reieșind din necesitățile indispensabile realizării competențelor stabilite conform cadrului normativ.  Pe de altă parte, în exercitarea atribuțiilor de coordonare a achizițiilor publice din domeniul tehnologiei informației și comunicațiilor, instituite prin Hotărârea Guvernului nr. 544/2019, Instituția publică „Agenția de Guvernare Electronică” atestă cazuri în care autoritățile contractante procură stații de lucru și echipamente periferice cu caracteristici tehnice avansate sau specializate care depășesc necesitățile autorităților contractante și care nu justifică utilizarea unor resurse financiare majorate.  Subsecvent, Guvernul, asigurând executarea prevederilor legale actuale în sfera politicii informaționale de stat, având un rol indispensabil în crearea sistemului unic de formare, păstrare și utilizare a resurselor informaționale de stat, în dezvoltarea legislației pentru favorizarea dezvoltării pieței resurselor, produselor și serviciilor informaționale, sistemelor și rețelelor informaționale, tehnologiilor și mijloacelor de asigurare a acestora, mandatează Ministerul Finanțelor, cu suportul Agenției Achiziții Publice și Instituției publice „Agenția de Guvernare Electronică” cu atribuția de elaborare și aprobare a Regulilor de profilare a stațiilor de lucru pentru angajații din sectorul public, prin identificarea și standardizarea cerințelor tehnice și configurărilor de bază pentru echipamentele periferice, licențele software etc., conform rolurilor și specificului de activitate și necesitate a categoriilor de angajați din sectorul public. |
| **3. Obiectivele urmărite și soluțiile propuse** |
| *3.1. Principalele prevederi ale proiectului și evidențierea elementelor noi*  Prin prezentul proiect se aprobă Regulile de profilare a stațiilor de lucru pentru angajații din sectorul public.  Astfel, la inițierea achizițiilor de stații de lucru, echipamente periferice și de soluții software, indiferent de tipul achiziției, metoda și sursa de finanțare, ministerele, alte autorități administrative centrale subordonate Guvernului, Cancelaria de Stat și structurile organizaționale din sfera lor de competență (autorități administrative din subordine, servicii publice desconcentrate și cele aflate în subordine, precum și instituții publice și întreprinderi de stat în care ministerul, Cancelaria de Stat sau altă autoritate administrativă centrală are calitatea de fondator), autoritățile/instituțiile publice și organizațiile de stat autonome subordonate sau fondate de Guvern, vor asigura elaborarea documentației de atribuire cu respectarea cerințelor tehnice și a configurărilor minime stabilite în Regulile de profilare a stațiilor de lucru pentru angajații din sectorul public. Totodată, pentru alte autorități și instituții publice, inclusiv pentru autoritățile publice locale, Regulile au un caracter de recomandare.  Conținutul Regulilor reglementează configurațiile minime pentru stațiile de lucru. În acest sens, stațiile de lucru sunt ordonate în 3 categorii: stația de lucru standard, stația de lucru avansată și stația de lucru specializată, care sunt definite corespunzător. Similar, cu referire la echipamentele periferice sunt definite cerințele tehnice minime pentru imprimantele standard, multifuncțională și specializată, precum și aspecte referitoare la soluțiile software care urmează a fi achiziționate. |
| *3.2. Opțiunile alternative analizate și motivele pentru care acestea nu au fost luate în considerare*  Proiectul hotărârii Guvernului a fost elaborat în vederea asigurării implementării prevederilor pct. 2 sbp. 4) din Hotărârea Guvernului nr. 544/2019 cu privire la unele măsuri de organizare a procesului de achiziții în domeniul tehnologiei informației și comunicațiilor. Astfel, la elaborarea proiectului de act normativ nu au fost examinare opțiuni alternative. |
| **4. Analiza impactului de reglementare** |
| *4.1. Impactul asupra sectorului public*  Proiectul de act normativ nu implică un impact structural sau instituțional asupra sistemului administrației publice. |
| *4.2. Impactul financiar și argumentarea costurilor estimative*  Proiectul de act normativ nu necesită mijloace financiare din bugetul de stat.  Totodată, prin implementarea normelor proiectului se va asigura eliminarea unor riscuri și vulnerabilități în utilizarea nejustificată și ineficientă a mijloacelor financiare publice și a celor provenite din asistența externă alocate pentru achiziționarea stațiilor de lucru, echipamentelor periferice sau a stațiilor de lucru. |
| *4.3. Impactul asupra sectorului privat*  Proiectul hotărârii Guvernului nu implică un impact direct asupra sectorului privat. |
| *4.4. Impactul social*  Proiectul de act normativ nu va avea un impact social direct.  *4.4.1. Impactul asupra datelor cu caracter personal*  Proiectul de act normativ nu va avea impact asupra modului de prelucrare a datelor cu caracter personal.  *4.4.2. Impactul asupra echității și egalității de gen*  Proiectul de act normativ nu va avea impact asupra echității și egalității de gen. |
| 4.5. Impactul asupra mediului |
| *4.6. Alte impacturi și informații relevante*  Nu au fost identificate. |
| **5. Compatibilitatea proiectului actului normativ cu legislația UE** |
| *5.1. Măsuri normative necesare pentru transpunerea actelor juridice ale UE în legislația națională*  Nu se impun. |
| *5.2. Măsuri normative care urmăresc crearea cadrului juridic intern necesar pentru implementarea legislației UE*  Nu se impun. |
| **6. Avizarea și consultarea publică a proiectului actului normativ** |
| Întru respectarea prevederilor Legii nr. 100/2017 cu privire la actele normative și ale Legii nr. 239/2008 privind transparența în procesul decizional, a fost publicat anunțul privind inițierea elaborării proiectului pe pagina web a ministerului (www.mf.gov.md), secțiunea – Transparența decizională, la data de 03.03.2025, <https://www.mf.gov.md/ro/content/anun%C8%9B-privind-ini%C8%9Bierea-elabor%C4%83rii-proiectului-615> |
| **7. Concluziile expertizelor** |
| Proiectul urmează a fi supus expertizei juridice din partea Ministerul Justiției, în conformitate cu prevederile art. 34 alin. (1) și art. 37 al Legii nr.100/2017 cu privire la actele normative. |
| **8. Modul de încorporare a actului în cadrul normativ existent** |
| Proiectul de act normativ nu necesită aprobarea unor acte normative sau modificarea cadrului normativ. |
| **9. Măsurile necesare pentru implementarea prevederilor proiectului actului normativ** |
| Proiectul de act normativ nu necesită realizarea unor măsuri de implementare a prevederilor acestuia. |

|  |  |  |
| --- | --- | --- |
| **Secretar general adjunct** |  | **Ana LUCA** |